Covid-19-statistieke: Meer as 8 miljoen al ingeënt(Foto: Unsplash) Meer as 8 miljoen (8 182 380) mense in Suid-Afrika is nou reeds teen Covid-19 ingeënt nadat nog 185 949 dosisse in die laaste siklus van 24 uur toegedien is. Nog 13 263 pasiënte het intussen positief getoets vir dié virus. Volgens die Nasionale Instituut vir Oordraagbare Siektes (Nios) verteenwoordig die jongste toename in gevalle ’n positiwiteitskoers van 22,3%, terwyl nog 423 sterftes intussen aangemeld is. Dit bring die land se dodetal op 73 415 te staan. Minstens 2 484 009 mense in Suid-Afrika het nou reeds Covid-19 opgedoen. Daar is tans 151 991 aktiewe gevalle van Covid-19 in Suid-Afrika en tot dusver het 2 258 603 mense van die virus herstel. Die Wes-Kaap is in dié stadium verantwoordelik vir die meerderheid nuwe gevalle (27%), gevolg deur Gauteng (22%) en KwaZulu-Natal (18%). Die Oos-Kaap het op sy beurt 8% van nuwe gevalle aangemeld en Mpumalanga 7%. Noordwes is in dié stadium verantwoordelik vir 6% van nuwe gevalle, terwyl die Vrystaat en Limpopo elk 4% van nuwe gevalle aangemeld het. Die Noord-Kaap is tans verantwoordelik vir 3% van nuwe gevalle. Nog 533 Covid-19-pasiënte is intussen in ’n hospitaal in Suid-Afrika opgeneem. Dit beteken 15 629 mense word tans vir Covid-19 in hospitale landwyd behandel. Hiervan is 7 866 pasiënte in private hospitale en 7 763 mense in staatshospitale.